《关山月》
清代·冯畹

关山月，关山月，山月高高漏未歇。城头一夜戍角鸣，大帅平明大纛行，寒沙万里晓光白，斥堠千山烽火青。

昨从都尉下三山，复逐轻车出汉关。三边积雪埋头白，五夜胡风彻甲寒。

月色营前凝望久，重窥记自葱岭首。多情不舍出塞骑，犹为离人照刁斗。

关山月，愿分一半清皎光，为照闺中望月常如此。

塞上征人行未已，醒时惆怅月照席，梦里空迷塞烟紫。

作者简介：冯畹，字我素，祥符人。甘肃典史炳枢女，蒙自光绪己丑进士、新疆阿克苏道杨增新室。有《吟兰轩诗草》。